# data[].attributes.body
I dag har vi arbejdet med mål 4. Vi fik viden om fysiske,psykiske,social og åndelig smerte.

# data[].attributes.body
Hvad er kroniske smerter?

Smerter defineres som kroniske, hvis de har varet mere end 3-6 mdr. Kroniske smerter opdeles normalt i maligne og non-maligne smerter, samt nociceptive smerter (vævsskadesmerter) og neuropatiske (nervesmerter) smerter.

Nociceptive smerter viser sig som skarpe, dumpe, dunkende, borende, murrende eller knugende smerter.

Neuropatiske smerter viser sig som brændende, snurrende jagende, stikkende, prikkende smerter, evt. som elektriske stød.

Kroniske smerter opdeles også efter lokation, f.eks. muskuloskeletale smerter (bevægeapparatet) eller viscerale smerter (i de indre organer).

Kroniske smerter har været dårligt og usystematisk repræsenteret i Verdenssundhedsorganisationen WHO’s sygdomsklassifikation ICD (the International Statistical Classification of Diseases and Related Health Problems), som også bruges i Danmark. I Danmark anvendes pt. ICD-10, men i 2019 frigav WHO ICD-11, som forventes at træde i kraft i Danmark januar 2022.

Her optræder kroniske smerter som en overordnet diagnose, der dækker over en lang række andre diagnoser, som igen bygger på IASP’s systematiske klassifikation af kroniske smerter fra 2019. Her er kroniske smerter organiseret i syv hovedkategorier, oversat til dansk af professor, dr.med. Nanna Brix Finnerup og gengivet med tilladelse fra Best Practice Nordic (23).

1.    Kroniske sekundære muskuloskeletale smerter:
Er den kategori, som de fleste smerter, der ses i de reumatologiske klinikker, klassificeres under. De er defineret som kroniske smerter, der skyldes nociception i led, knogler, muskler, sener og relateret blødt væv. Gruppen er organiseret i smerter, der skyldes:

Persisterende inflammation.

Strukturelle ændringer.

Neurologiske sygdomme, for eksempel spasmer ved rygmarvsskade.

Muskuloskeletale smerter associeret med inflammation er yderligere opdelt i smerter pga. inflammation, krystalaflejringer samt autoimmune og autoinflammatoriske sygdomme. Muskuloskeletale smerter associeret med strukturelle ændringer er inddelt i osteoartrose, spondylose og traumer.

2.    Kroniske primære smerter:
Er defineret ved, at smerterne:

Har varet mindst tre måneder.

Indvirker på dagligdags aktiviteter eller personens sociale funktion – eller er ledsaget af angst, depression eller frustration.

Ikke kan forklares ved en anden diagnose end kroniske smerter.

Kroniske primære smerter inddeles yderligere i fem kategorier:

1. kroniske udbredte (widespread) smerter (herunder fibromyalgi),

2. komplekst regionalt smertesyndrom,

3. primær hovedpine og orofaciale smerter (for eksempel migræne, spændingshovedpine og kronisk temporomandibulær syndrom),

4. kroniske primære viscerale smerter (for eksempel irritabel tyktarm) og

5. kroniske primære muskuloskeletale smerter.

3.    Kroniske cancer-relaterede smerter:
Smerter, der skyldes cancer eller cancerbehandling, f.eks. postoperative smerter, smerter på grund af antiøstrogen behandling og smertefuld polyneuropati på grund af kemoterapi.

4.    Kroniske postoperative og posttraumatiske smerter:
Kroniske smerter efter operation og traumer, f.eks. fantomsmerter, postmastektomismerter og smerter ved brandsår.

5.    Kroniske neuropatiske smerter:
Smerter, der skyldes en læsion eller sygdom i det perifere eller centrale nervesystem. De primære diagnoser er trigeminus neuralgi, postherpetisk neuralgi, smertefuld polyneuropati og radikulopati, smerter efter perifere nerveskader og centrale smerter ved for eksempel rygmarvsskade, apopleksi og multipel sklerose.

6.    Kronisk sekundær hovedpine og orofaciale smerter:
Inkluderer bl.a. posttraumatisk hovedpine og kroniske smerter pga. tandsygdomme.

7.    Kroniske sekundære viscerale smerter:
Er inddelt efter de underliggende mekanismer i smerter, der skyldes mekaniske faktorer, vaskulære mekanismer eller persisterende inflammation.

Udover de diagnostiske koder er der mulighed for at udfylde tillægskoder. For smerter kan man specificere f.eks. smerteintensitet, indflydelse på dagligdagen, temporale aspekter og psykosociale faktorer.
ICD-11 er et onlinesystem som har en ny flad og mere klinisk intuitiv struktur, hvilket muliggør princippet ”multiple parenting”. Det betyder, at de samme smerter kan klassificeres flere steder, f.eks. kan post-mastektomi-smerter klassificeres under både postoperative smerter, cancerrelaterede smerter og neuropatiske smerter.